recursal/SuperWikiNEXT-32B huggingface dataset:
**จัดสัน เชอร์ชิลล์ เวลลิเวอร์** (Judson Welliver, ค.ศ. 1870-1943) เป็น "เสมียนวรรณกรรม" ให้กับประธานาธิบดี วาร์เรน จี. ฮาร์ดิง และมักจะได้รับการกล่าวถึงว่าเป็นผู้เขียนคำสุนทรพจน์ของประธานาธิบดีแห่งสหรัฐอเมริกาคนแรก

ประวัติ
-------

จัดสัน เวลลิเวอร์เกิดเมื่อวันที่ 13 สิงหาคม ค.ศ. 1870 ในเอลโด รัฐอิลลินอย

สมรสกับภรรยา เจน ดักลาส ฮัตชินส์ เมื่อวันที่ 3 กรกฎาคม ค.ศ. 1899 มีบุตรธิดาร่วมกันสี่คน ได้แก่ เอ็ดเวิร์ด เอ็ม. แอลเลน เจ. ซาราห์ เอช. และเจน ดักลาส

ใน ค.ศ. 1909 เวลลิเวอร์ได้มีชื่อเสียงเป็นที่รู้จักกันว่าเป็น "หนึ่งในนักหนังสือพิมพ์ที่มีความสามารถที่สุดคนหนึ่งในประเทศ" เขาทำงานให้กับหนังสือพิมพ์หลายแห่งทั้งฟอร์ตดอดจ์เมสเซนเจอร์, ซูซิตีเจอร์นัล และดิมอยน์ลีดเดอร์ ก่อนที่จะรับตำแหน่งบรรณาธิการของซูซิตีทริบูน ซึ่งเขาได้ทำงานในตำแหน่งดังกล่าวเรื่อยมาจนถึง ค.ศ. 1904 ในปีนั้น เวลลิเวอร์ได้เข้าร่วมเป็นบุคลากรของวอชิงตันไทมส์ ที่ซึ่งเขาได้รับชื่อเสียงสำหรับการสนับสนุนแนวคิดพิพัฒนนิยมในสหรัฐ

ใน ค.ศ. 1907 ประธานาธิบดีรูสเวลต์ส่งเขาไปรายงานระบบทางน้ำและทางรถไฟในยุโรปและบริเตนใหญ่ (รายงานดังกล่าวได้รับการตีพิมพ์ใน ค.ศ. 1908) เขาได้รายงานข่าวในลอนดอนและทวีปยุโรปให้กับหนังสือพิมพ์นิวยอร์กซันระหว่าง ค.ศ. 1917-18

เวลลิเวอร์ได้เป็นโฆษณาการให้กับฮาร์ดิงระหว่างการรณรงค์เลือกตั้งประธานาธิบดี ค.ศ. 1920 และเริ่มต้นทำงานเป็น "เสมียนวรรณกรรม" ให้กับประธานาธิบดีฮาร์ดิงตั้งแต่วันที่ 4 มีนาคม ค.ศ. 1921 เวลลิเวอร์ถอนตัวจากตำแหน่งผู้เขียนคำสุนทรพจน์ที่ทำเนียบขาวเมื่อวันที่ 1 พฤศจิกายน ค.ศ. 1925 (สมัยที่แคลวิน คูลิดจ์ดำรงตำแหน่งประธานาธิบดี) และหันไปทำงานในสถาบันปิโตรเลียมอเมริกันด้วยค่าจ้างที่สูงกว่า หลังจากได้ลาออกจากสถาบันใน ค.ศ. 1927 เวลลิเวอร์ได้ทำงานเป็นบรรณาธิการของวอชิงตัเฮโรลด์ใน ค.ศ. 1928 เขายังได้เป็นผู้ช่วยประธานพูลแมนคอมพานีระหว่าง ค.ศ. 1928-1931

เวลลิเวอร์เสียชีวิตด้วยโรคมะเร็ง ในฟิลาเดลเฟีย เมื่อวันที่ 14 เมษายน ค.ศ. 1943 ในวัย 72 ปี

สมาคมจัดสัน เวลลิเวอร์ สโมสรสังคมสองพรรคอันประกอบด้วยอดีตผู้เขียนคำสุนทรพจน์ให้กับประธานาธิบดีสหรัฐ ตั้งชื่อตามเขาเพื่อเป็นเกียรติ

เชิงอรรถ
--------

1. ↑  บางคนอาจแย้งว่าอเล็กซานเดอร์ ฮามิลตัน เป็นผู้เขียนคำสุนทรพจน์ประธานาธิบดีคนแรก เนื่องจากเขาได้เขียนคำสุนทรพจน์ให้กับจอร์จ วอชิงตันอยู่บ้าง แต่ฮามิลตันเป็นสมาชิกคณะรัฐมนตรีมากกว่าจะเป็นบุคคลที่จ้างมาเพื่อทำหน้าที่เขียนคำสุนทรพจน์อย่างชัดเจน

อ้างอิง
-------

1. 1 2  Donaldson-Evans, Catherine (May 12, 2005). "Different Writer, Same President". *Fox News*. สืบค้นเมื่อ December 24, 2010.
2. 1 2 3  Hertzberg, Hendrik (2004). "In Praise of Judson Welliver". *Politics: Obsevations & Arguments, 1966–2004*. New York City: Penguin Press. pp. 106–107. ISBN 978-1-1012-0092-6.
3. 1 2 3 4  "Writers and Their Work". *Hampton's Magazine*. New York City. **23** (5): 725–726. November 1909. สืบค้นเมื่อ December 24, 2010.
4. 1 2 3 4 5 6 7 8  "Who's Who in America" (PDF). สืบค้นเมื่อ December 24, 2010.
5. ↑  "THE PRESIDENCY: Mr. Coolidge's Week: Nov. 2, 1925". *Time*. November 2, 1925. คลังข้อมูลเก่าเก็บจากแหล่งเดิมเมื่อ 2012-11-06. สืบค้นเมื่อ December 24, 2010.
6. ↑  "Milestones, Apr. 26, 1943". *Time*. April 26, 1943. คลังข้อมูลเก่าเก็บจากแหล่งเดิมเมื่อ 2011-01-21. สืบค้นเมื่อ December 24, 2010.

แหล่งข้อมูลอื่น
---------------

* The Judson Welliver Project
สำหรับความหมายอื่น ดูที่ นกแก้ว (แก้ความกำกวม)

**นกแก้ว** หรือ **นกปากขอ** (ภาษาไทยถิ่นเหนือ: นกแล) เป็นอันดับของนกอันดับหนึ่ง ใช้ชื่อวิทยาศาสตร์ว่า Psittaciformes 

เป็นนกที่มีความแตกต่างกันมากทางสรีระ คือมีตั้งแต่ขนาดเล็กจนถึงใหญ่ (19-100 เซนติเมตร) มีหัวกลมโต ลำตัวมีขนอุยปกคลุมหนาแน่น ขนมีแกนขนรอง ต่อมน้ำมันมีลักษณะเป็นพุ่มขน ผิวหนังค่อนข้างหนา มีลักษณะเด่นที่แตกต่างจากนกอันดับอื่น ๆ คือ จะงอยปากที่สั้นหนา และทรวดทรงงอเป็นตะขอหุ้มปากล่าง มีความคมและแข็งแรง อันเป็นที่ของชื่อสามัญ ใช้สำหรับกัดแทะอาหารและช่วยในการปีนป่าย เช่นเดียวกับกรงเล็บ รูจมูกไม่ทะลุถึงกัน สันปากบนหนาหยาบและแข็งทื่อ ขนปลายปีกมี 10 เส้น ขนกลางปีกมี 8-14 เส้น ไม่มีขนกลางปีกเส้นที่ 5 ขนหางมี 12-14 เส้น หน้าแข้งสั้นกว่าความยาวของนิ้วที่ยาวที่สุด แข้งปกคลุมด้วยเกล็ดชนิดเกล็ดร่างแห นิ้วมีการจัดเรียงแบบนิ้วคู่สลับกัน คือ เหยียดไปข้างหน้า 2 นิ้ว (นิ้วที่ 2 และ 3) และเหยียดไปข้างหลัง 2 นิ้ว (นิ้วที่ 1 และนิ้วที่ 4) ซึ่งนิ้วที่ 4 สามารถหมุนไปข้างหน้าได้

เป็นนกที่อาศัยและหากินบนต้นไม้ กินผลไม้และเมล็ดพืช บินได้ดีและบินได้เร็ว พบอาศัยอยู่เป็นคู่หรือเป็นฝูง ทำรังตามโพรงต้นไม้ ไข่สีขาว ลักษณะทรงกลม วางไข่ครั้งละ 2-6 ฟอง ลูกนกแรกเกิดมีสภาพเป็นลูกอ่อนเดินไม่ได้ พบกระจายพันธุ์ตามเขตร้อนทั่วโลก ในบางชนิดมีอายุยืนได้ถึง 50 ปี โดยเฉพาะนกแก้วชนิดที่มีขนาดใหญ่ และจากการศึกษาของนักวิทยาศาสตร์พบว่า นกแก้วขนาดใหญ่มีความเฉลียวฉลาดเทียบเท่ากับเด็กอายุ 4 ขวบ

เป็นนกที่มนุษย์รู้จักกันเป็นอย่างดี เนื่องด้วยนิยมเลี้ยงเป็นสัตว์เลี้ยงที่สามารถฝึกหัดให้เลียนเสียงตามแบบภาษามนุษย์ในภาษาต่าง ๆ ได้ ประกอบกับมีสีสันต่าง ๆ สวยงามตามชนิด ซึ่งนกแก้วไม่มีกล่องเสียง แต่การส่งเสียงมาจากกล้ามเนื้อถุงลมและแผ่นเนื้อเยื่อ เมื่ออวัยวะส่วนนี้เกิดการสั่นสะเทือน จึงเปล่งเสียงออกมาได้ แบ่งออกได้ราว 360 ชนิด ใน 80 สกุล

ในประเทศไทยพบเพียงวงศ์เดียว คือ Psittacidae หรือนกแก้วแท้ พบทั้งหมด 7 ชนิด ใน 3 สกุล อาทิ นกแขกเต้า (*Psittacula alexandri*), นกแก้วโม่ง (*P. eupatria*) เป็นต้น

อย่างไรก็ตาม มีนกเพียงชนิดเดียวในอันดับนี้ที่บินไม่ได้ และหากินในเวลากลางคืนด้วย คือ นกแก้วคาคาโป (*Strigops habroptila*) ที่พบเฉพาะบนเกาะนิวซีแลนด์เท่านั้น โดยเป็นนกรูปร่างใหญ่ บินไม่ได้ นอกจากจะหากินในเวลากลางคืนแล้ว ยังมีเสียงร้องประหลาดที่คล้ายกบหรืออึ่งอ่างอีกด้วย ปัจจุบันมีสถานภาพใกล้สูญพันธุ์มากแล้ว

อ้างอิง
-------

1. ↑  Waterhouse, David M. (2006). "Parrots in a nutshell: The fossil record of Psittaciformes (Aves)". *Historical Biology*. **18** (2): 223–234. doi:10.1080/08912960600641224.
2. 1 2 3  *Pets 101 : Pet Guide*, สารคดีทางอนิมอลพลาเน็ต ทางทรูวิชั่นส์: พฤหัสบดีที่ 3 มกราคม 2556
3. 1 2  อนุกรมวิธานและสถานภาพของนกในประเทศไทย
4. ↑  Psittaciformes (Parrots)
5. ↑  *แดนสนธยา*, สารคดี. *ดินแดนสวรรค์แปซิฟิกตอนใต้ ตอน 14*: ช่อง 9 18 พฤศจิกายน 2552

แหล่งข้อมูลอื่น
---------------


วิกิสปีชีส์มีข้อมูลภาษาอังกฤษเกี่ยวกับ ***Psittaciformes***

* เว็บไซต์นกแก้ว (อังกฤษ)
* เว็บไซต์นกแก้ว (อังกฤษ)


คอมมอนส์ มีภาพและสื่อเกี่ยวกับ:  
**อันดับนกแก้ว**
อู๋ โหย่วซวิ่นในปี 1921
**อู๋ โหย่วซวิ่น** (จีนตัวย่อ: 吴有训; จีนตัวเต็ม: 吳有訓; พินอิน: *Wú Yǒuxùn*, 2 เมษายน 1897– 30 พฤศจิกายน 1977) หรือยังรู้จักในชื่อภาษาอังกฤษว่า **Y. H. Woo** เป็นนักฟิสิกส์ชาวจีน และเป็นนักการศึกษา ผู้บุกเบิกฟิสิกส์จีนสมัยใหม่

ชีวิต
-----

 แผ่นป้ายประกาศเกียรติคุณของอู๋ โหย่วซวิ่น
อู๋ โหย่วซวิ่นเกิดที่เมืองเกาอาน มณฑลเจียงซี ในวันที่ 1 มีนาคม ปีกวางซวี่ที่ 23 (2 เมษายน ค.ศ. 1897) เขาเรียนในโรงเรียนเอกชนตั้งแต่ยังเด็ก ในปี 1916 เขาได้เข้าเรียนในภาควิชาฟิสิกส์และเคมีของมหาวิทยาลัยครูระดับสูงหนานจิง ได้เรียนกับอาจารย์หู กางฟู่ หลังจากสำเร็จการศึกษาในปี 1920 เขาก็ไปเป็นอาจารย์ในโรงเรียนมัธยมในเมืองหนานชาง และโรงเรียนรัฐบาลในเซี่ยงไฮ้

ในเดือนมกราคม 1922 อู๋ โหย่วซวิ่นเดินทางไปสหรัฐอเมริกาเพื่อศึกษาในภาควิชาฟิสิกส์มหาวิทยาลัยชิคาโก โดยมีอาร์เทอร์ คอมป์ตันเป็นอาจารย์ที่ปรึกษา เขาได้ช่วยคอมป์ตันในการตรวจสอบและพัฒนาทฤษฎีปรากฏการณ์คอมป์ตัน ซึ่งเป็นการค้นพบพื้นฐานที่สำคัญของกลศาสตร์ควอนตัม หลังจากนั้นทำให้คอมป์ตันได้รับรางวัลโนเบลสาขาฟิสิกส์ในปี 1927 สำหรับความสำเร็จทางทฤษฎีนี้

ในปี 1925 เขาได้รับปริญญาดุษฎีบัณฑิตสาขาฟิสิกส์จากวิทยานิพนธ์ระดับปริญญาเอกนี้ เขาเดินทางกลับประเทศจีนในปี 1926 และทำงานที่มหาวิทยาลัยเจียงซี ในเดือนสิงหาคม 1927 เขาได้ดำรงตำแหน่งรองศาสตราจารย์และหัวหน้าภาควิชาฟิสิกส์ ของมหาวิทยาลัยซุนยัตเซ็นที่สี่ (ซึ่งภายหลังคือมหาวิทยาลัยแห่งชาติจงยัง) ในปี 1928 เขาดำรงตำแหน่งศาสตราจารย์ภาควิชาฟิสิกส์ของมหาวิทยาลัยชิงหฺวา และต่อมาดำรงตำแหน่งหัวหน้าภาควิชาและคณบดีคณะวิทยาศาสตร์

ในปี 1937 ในช่วงที่ทำสงครามกับญี่ปุ่น มหาวิทยาลัยชิงหฺวา มหาวิทยาลัยปักกิ่ง และ มหาวิทยาลัยหนานไค ได้ย้ายไปก่อตั้งมหาวิทยาลัยชั่วคราวที่ฉางซา โดยมีอู๋ โหย่วซวิ่นเป็นคณบดีคณะวิทยาศาสตร์ และในปี 1945 เขาได้เป็นผู้อำนวยการของมหาวิทยาลัยแห่งชาติจงยัง

ในปี 1947 เขาได้เดินทางไปสหรัฐอเมริกาและเยี่ยมชม มหาวิทยาลัยฮาร์วาร์ด และ สถาบันเทคโนโลยีแมสซาชูเซตส์เพื่อทำการวิจัยทางวิทยาศาสตร์

ในปี 1949 เขาดำรงตำแหน่งรัฐมนตรีว่าการกระทรวงศึกษาธิการของจีนภาคตะวันออก และยังดำรงตำแหน่งผู้อำนวยการคณะกรรมการกิจการมหาวิทยาลัยเซี่ยงไฮ้เจียวทง

ในช่วงยุคปฏิวัติวัฒนธรรมเขาได้รับการปกป้องและไม่ค่อยได้รับผลกระทบใด ๆ เขาเสียชีวิตในกรุงปักกิ่ง เมื่อวันที่ 30 พฤศจิกายน 1977

ระลึกถึง
--------

ในปี 2000 สมาคมฟิสิกส์จีนได้จัดตั้งรางวัลฟิสิกส์หู กางฟู่, เหรา ยวี่ไท่, เย่ ฉี่ซุน, **อู๋ โหย่วซวิ่น**, หวาง กานชาง เพื่อระลึกถึงนักฟิสิกส์อาวุโสคนสำคัญของจีนทั้ง 5 คนนี้ในจำนวนนี้ โดยรางวัลฟิสิกส์อู๋ โหย่วซวิ่นมอบให้กับนักฟิสิกส์ที่มี ความสำเร็จที่โดดเด่นในด้านฟิสิกส์นิวเคลียร์

อ้างอิง
-------

1. ↑  Nie Leng (1998). *The Biography of Wu Youxun*. China Youth Publishing House. pp. 543–. ISBN 978-7-5006-3014-2.
2. ↑  *Biographies of Modern Chinese Scientists*. Science Press. 1991. pp. 108–.
3. ↑  Lawrence R. Sullivan; Nancy Y. Liu-Sullivan (19 March 2015). *Historical Dictionary of Science and Technology in Modern China*. Rowman & Littlefield Publishers. pp. 453–. ISBN 978-0-8108-7855-6.
4. ↑  *Tsinghua University and Modern Chinese Science and Technology*. Tsinghua University Press. 2006. pp. 43–. ISBN 978-7-302-12014-8.
**นกเป็ดผีใหญ่** (อังกฤษ: Great Crested Grebe) เป็นนกน้ำในวงศ์นกเป็ดผี

ลักษณะ
------

นกวัยอ่อนและนกโตเต็มวัย
หัวของลูกนกมีสีเป็นลายทางขาว-ดำ
*Podiceps cristatus*
นกเป็ดผีใหญ่มีลำตัวยาว 46-51 ซม.ช่วงปีกกว้าง 59-73 ซม. ว่ายน้ำและดำน้ำเก่ง สามารถจับปลาจากใต้น้ำได้ ปากแหลมสีเนื้อแกทชมพู คอยาว หน้าผาก กระหม่อม ท้ายทอย หลังคอ และหลังสีน้ำตาลเข้ม มีแถบดำจากมุมปากถึงตา หน้า ข้างคอ และลำตัวด้านล่างสีขาว สีข้างน้ำตาลแกมแดง ในฤดูผสมพันธุ์จะมีหงอนฟูสีดำ ข้างแก้มมีขนยาวเป็นแผ่นสีน้ำตาลแดงและดำ ปากสีชมพูเข้ม

ลูกนกสังเกตได้ง่าย เนื่องจากหัวมีลายทางขาว-ดำ คล้ายม้าลาย และลายทางจะหายไปเมื่อโตเต็มวัย

การกระจายพันธุ์
---------------

นกเป็ดผีใหญ่ผสมพันธุ์กันในบริเวณดงพืชน้ำในทะเลสาบน้ำจืด ชนิดย่อย *P. c. cristatus* พบในยุโรปจรดเอเชีย เป็นนกประจำถิ่นในบริเวณการกระจายพันธุ์ค่อนไปทางตะวันตก ในบริเวณที่เหลือจะเป็นนกอพยพจากพื้นที่หนาวเย็น ในฤดูหนาวจะพบได้ตามทะเลสาบน้ำจืดและอ่างเก็บน้ำหรือชายฝั่ง ชนิดย่อย *P. c. infuscatus* ในแอฟริกาและชนิดย่อย *P. c. australis* ในออสเตรเลียมักอยู่ประจำถิ่น

อ้างอิง
-------

1. ↑  หมอบุญส่ง เลขะกุล, นกเมืองไทย, ISBN 978-974-619-181-4

* BirdLife International (2008). *Podiceps cristatus*. In: IUCN 2008. IUCN Red List of Threatened Species. Downloaded on 6 January 2009. Database entry includes justification for why this species is of least concern

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**นกเป็ดผีใหญ่**

วิกิสปีชีส์มีข้อมูลภาษาอังกฤษเกี่ยวกับ ***Podiceps cristatus***

* Great Crested Grebe videos, photos & sounds on the Internet Bird Collection
* *Podiceps cristatus* in the [ฟลิคเกอร์|Flickr]: Field Guide Birds of the World
* *Podiceps cristatus* on avibase
* BTO BirdFacts - Great-crested Grebe
* BirdLife Species Factsheet เก็บถาวร 2009-01-04 ที่ เวย์แบ็กแมชชีน
* IUCN Red List
**โฟลรันเต กอนเดส** (Florante Condes) หรือโฟลรันเต กูซี กอนเดส จูเนียร์ (Florante Gusi Condes Jr.) เกิดเมื่อ 20 พฤษภาคม พ.ศ. 2523 ที่รอมบลอน ฟิลิปปินส์ สถิติการชก 37 ครั้ง ชนะ 27 (น็อก 23) เสมอ 1 แพ้ 9

ประวัติ
-------

กอนเดสขึ้นชกมวยสากลครั้งแรกเมื่อ 15 มิถุนายน พ.ศ. 2545 ชนะน็อกรูเบน บีโยเนส ยก 2 จากนั้น ขึ้นชกชนะเป็นส่วนใหญ่ที่ฟิลิปปินส์ รวมทั้งเคยชนะน็อก ซอนนี บอย จาโร ยก 2 ต่อมาได้ครองแชมป์ฟิลิปปินส์รุ่นมินิมัมเวตเมื่อ 10 ธันวาคม พ.ศ. 2548 ชนะน็อก ฟิลิป พาร์คอน ยก 6 และป้องกันแชมป์ไว้ได้ 4 ครั้ง แล้วจึงขึ้นชิงแชมป์โลกรุ่นมินิฟลายเวต IBF เมื่อ 7 กรกฎาคม พ.ศ. 2550 ชนะคะแนน โมฮัมหมัด รัชแมน ที่อินโดนีเซีย โดยสามารถชกรัชแมนลงไปนับแปดได้ในยกที่ 3 และ 10 แต่พอป้องกันแชมป์ครั้งแรกเมื่อ 14 มิถุนายน พ.ศ. 2551 ที่เม็กซิโก กอนเดสเป็นฝ่ายแพ้คะแนนโดยเทคนิค ราอูล การ์เซียไป กอนเดสยังคงขึ้นชกอย่างต่อเนื่อง จนได้มาชิงแชมป์ WBC เข็มขัดเงินรุ่นมินิมัมเวตเมื่อ 24 มิถุนายน พ.ศ. 2554 แพ้คะแนน วันเฮง มีนะโยธิน ที่ไทย จากนั้นไปชิงแชมป์โลกรุ่นมินิมัมเวต IBO เมื่อ 22 กันยายน พ.ศ. 2555 แพ้คะแนน เฮกกี้ บุดเลอร์ ที่ แอฟริกาใต้ ชิงแชมป์เงา WBC เอเชียรุ่นมินิมัมเวตเมื่อ 8 ธันวาคม พ.ศ. 2555 แพ้คะแนน ดอนนี มาเบา ไม่ได้แชมป์ กอนเดสได้ครองแชมป์อีกครั้งเมื่อ 15 มีนาคม พ.ศ. 2557 เมื่อชิงแชมป์ IBF แพนแปซิฟิกรุ่นมินิมัมเวตที่ว่าง ชนะน็อกคริส อัลฟานเต ยก 7 ปัจจุบัน กอนเดสยังคงชกมวยอยู่

เกียรติประวัติ
--------------

* แชมป์ฟิลิปปินส์รุ่นมินิมัมเวต
* แชมป์โลกรุ่นมินิฟลายเวต IBF
	+ ชิง 7 กรกฎาคม 2550 ชนะคะแนน โมฮัมหมัด รัชแมน ที่อินโดนีเซีย
	+ เสียแชมป์ 14 มิถุนายน2551 แพ้คะแนนโดยเทคนิค ราอุล การ์ซีอา ที่เม็กซิโก
* แชมป์ IBF แพนแปซิฟิกรุ่นมินิมัมเวต
	+ ชิง 15 มีนาคม 2557 ชนะน็อก คริส อัลฟานเต ยก 7
* เคยชิงแชมป์ต่อไปนี้แต่ไม่สำเร็จ
	+ ชิงแชมป์เงาเข็มขัดเงิน WBC รุ่นมินิมัมเวตเมื่อ 24 มิถุนายน 2554 แพ้คะแนน วันเฮง มีนะโยธิน ที่ไทย
	+ ชิงแชมป์โลกรุ่นมินิมัมเวต IBO เมื่อ 22 กันยายน 2555 แพ้คะแนน เฮกกี้ บุดเลอร์ ที่แอฟริกาใต้
	+ ชิงแชมป์เงา WBC เอเชียรุ่นมินิมัมเวตเมื่อ 8 ธันวาคม 2555 แพ้คะแนน ดอนนี มาเบา

อ้างอิง
-------

* สถิติการชก boxrec.com เก็บถาวร 2012-08-26 ที่ เวย์แบ็กแมชชีน (อังกฤษ)
**แชฟท์ ชื่อนี้มีไว้ล้างพันธุ์เจ้าพ่อ** เป็นภาพยนตร์แอคชั่นทริลเลอร์ ที่ออกฉายในปี ค.ศ. 2000 กำกับโดย จอห์น ซิงเกิลตัน นำแสดงโดย ซามูเอล แอล แจ๊คสัน, วาเนสซ่า แอล. วิลเลียม, เจฟฟรีย์ ไรท์, คริสเตียน เบล, แดน เฮดายา, บัสตา รีห์มส, โทนี่ โคลเลตต์ และ ริชาร์ด ราวทรี ภาพยนตร์เรื่องนี้ไม่เกี่ยวข้องกับ ภาพยนตร์ชื่อเดียวกันเมื่อปี 1971 แต่ดูค่อนข้างจะเป็นภาคต่อมากกว่า

เนื้อเรื่องย่อ
--------------

จอห์น แชฟท์ ตำรวจนักสืบแห่งมหานครนิวยอร์ก ถูกมอบหมายให้สืบคดีอาชญากรรม ซึ่งแชฟท์ได้สืบรู้ว่า ฆาตกรคือนักศึกษาหัวรุนแรง วอลเตอร์ เวด ลูกชายของนักธุรกิจระดับเจ้าพ่อ ด้วยอิทธิพลคับฟ้า ทำให้วอลเตอร์ได้รับอนุญาตให้ประกันตัว และหลบหนีไปเก็บตัวอยู่ที่สวิส ผ่านไป 2 ปี แชฟท์ก็ตามล่าเขาจนได้ และเป็นอีกครั้งที่วอลเตอร์ได้รับการประกันตัวเช่นเคย แชฟท์ถึงกับหมดศรัทธาในอาชีพ โชคชะตาพาให้วอลเตอร์พบกับ พีเพิลส์ เฮอร์นานเดซ หัวหน้าแก็งมาเฟียยาเสพติดโดมินิกัน ที่อยากแก้แค้นแชฟท์ ที่ทำให้เขาต้องอับอายในถิ่นที่เขาคุมอยู่ นอกจากนี้ ยังมีเพื่อนตำรวจเลวสองคนของแชฟท์ คือ แจ็ค โรเซลลี และ จิมมี โกรวิทช์ แบ็คอัพของแชฟท์ มีเพียงเพื่อนสนิทสุดสองคนคือ คาร์เมน เพื่อนร่วมงานที่กรมตำรวจ และคู่หูชาญฉลาดอย่าง ราซาน ขณะเดียวกัน แชฟท์ก็ต้องติดตาม ไดแอน พัลเมียรี พยานการฆาตกรรมรายหนึ่ง ซึ่งสามารถทำให้ศัตรูของเขาไปจากเขาได้สิ้นซาก แม้แต่นักฆ่าที่โหดที่สุดที่มาตามล่าเขา แชฟท์จะทำอย่างไร เมื่อฆาตกรผู้ทรงอิทธิพลร่วมมือกับมาเฟีย วางแผนกำจัดเขาให้พ้นทาง

นักแสดงนำ
---------

* ซามูเอล แอล แจ๊คสัน รับบท จอห์น แชฟท์ที่ 2
* วาเนสซา แอล. วิลเลียมส์ รับบท คาเมน วาสเควซ
* เจฟฟรีย์ ไรท์ รับบท พีเพิล ฮาร์เมนเดซ
* คริสเตียน เบล รับบท วอล์เทอร์ เวด เจอาร์.
* แดน เฮดายา รับบท แจ๊ค โรเซลลี่
* บัสตา รีห์มส รับบท รัสซาน
* โทนิ คอลเลตต์ รับบท เดียเน่ พาลมิเอรี
* ริชาร์ด ราวทรี รับบท จอห์น แชฟท์ที่ 1

อ้างอิง
-------

1. 1 2

แหล่งข้อมูลอื่น
---------------

* *แชฟท์ ชื่อนี้มีไว้ล้างพันธุ์เจ้าพ่อ* ที่อินเทอร์เน็ตมูวีเดตาเบส
* *แชฟท์ ชื่อนี้มีไว้ล้างพันธุ์เจ้าพ่อ* ที่ ออลมูวี
* *แชฟท์ ชื่อนี้มีไว้ล้างพันธุ์เจ้าพ่อ* ที่บ็อกซ์ออฟฟิศโมโจ
* *แชฟท์ ชื่อนี้มีไว้ล้างพันธุ์เจ้าพ่อ* ที่รอตเทนโทเมโทส์
* *แชฟท์ ชื่อนี้มีไว้ล้างพันธุ์เจ้าพ่อ* ในเมทาคริติก
**ปีเตอร์ ดาเวนพอร์ท** (เกิด 24 มีนาคม ค.ศ. 1961) เป็นอดีตนักฟุตบอลอาชีพชาวอังกฤษและผู้จัดการทีมที่จัดการทีมทั้งในลีกเวลส์และอังกฤษ เขาเกิดใน เบอร์เคนเฮด, เชชเชอร์, เขาเล่นให้ทีมชาติอังกฤษ 1 นัดเจอกับสาธารณรัฐไอร์แลนด์ ในปี ค.ศ. 1985 ล่าสุด เขาทำงานเป็นผู้ช่วยผู้จัดการทีมแบร็ดฟอร์ดพาร์กอเวนิว

เริ่มต้นอาชีพ
-------------

ดาเวนพอร์ทเกิดที่เบอร์เคนเฮด และถูกแมวมองจากนอตทิงแฮมฟอเรสต์ พบเห็นขณะเล่นให้กับ Cammell Laird ใน West Cheshire League ฟอเรสต์เสนอชุดฟุตบอลใหม่เอี่ยมให้ Cammell Laird หากพวกเขาสามารถเซ็นสัญญาคว้าตัวดาเวนพอร์ทได้ ซึ่ง Cammell Laird ตกลงอย่างไม่เต็มใจ ในฤดูกาล 1983-84 และ 1984-85 ดาเวนพอร์ทเป็นผู้ทำประตูสูงสุดของฟอเรสต์ ดาเวนพอร์ทยังได้ลงเล่นในเกมยูฟ่าคัพ รอบรองชนะเลิศกับอันเดอร์เลชท์ในปี ค.ศ. 1984 ซึ่งฟอเรสต์แพ้ด้วยสกอร์รวม 2-3

ขณะที่เป็นผู้เล่นฟอเรสต์ ดาเวนพอร์ทลงเล่นให้อังกฤษเพียง 1 นัดในเกมกระชับมิตรที่ชนะสาธารณรัฐไอร์แลนด์ 2-1 เมื่อวันที่ 26 มีนาคม ค.ศ. 1985

แมนเชสเตอร์ยูไนเต็ด
-------------------

แมนเชสเตอร์ยูไนเต็ดคว้าตัวดาเวนพอร์ทเข้าสู่สโมสรเมื่อวันที่ 12 มีนาคม ค.ศ. 1986 ด้วยค่าตัว 750,000 ปอนด์ ในช่วงเวลานั้นของฤดูกาล ยูไนเต็ดตามหลังเอฟเวอร์ตันและ ลิเวอร์พูล ในการลุ้นแชมป์ลีก ซึ่งพวกเขาดูมั่นใจมากที่จะคว้าแชมป์ลีกหลังจากชนะ 10 นัดในการออกสตาร์ทของฤดูกาล

อ้างอิง
-------

1. ↑  "Football photographic encyclopedia, footballer, world cup, champions league, football championship, olympic games & hero images by sporting-heroes.net".
**แชร์พอยท์** (Microsoft SharePoint) คือชุดผลิตภัณฑ์ของบริษัทไมโครซอฟท์ สำหรับการประสานงานร่วมกันและบริหารเอกสารผ่านเว็บเบราว์เซอร์ รวมทั้งมีความสามารถในการสร้างอย่าง Wikis และ Blogs 

โดยทั่วไป คำว่าแชร์พอยต์จะหมายถึง 2 ผลิตภัณฑ์ ได้แก่

* Windows SharePoint Services (WSS)
* Microsoft Office SharePoint Server (MOSS)

แชร์พอยต์ถูกสร้างด้วยเทคโนโลยีเอเอสพีดอตเน็ต 2.0 ทำงานบน IIS และฐานข้อมูล SQL

กลุ่มผลิตภัณฑ์แชร์พอยต์
-----------------------

### Windows Share Point Services (WSS)

Windows Share Point Services (WSS) เป็นโปรแกรมที่แถมฟรีมากับ Windows Server มึความสามารถในการประสานงาน รองรับการทำงานผ่านเบราว์เซอร์ 

### Microsoft Office SharePoint Server 2007 (MOSS 2007)

Microsoft Office SharePoint Server 2007 (MOSS 2007) เป็นโปรแกรมที่พัฒนาเพิ่มจาก WSS โดยสามารถจัดการข้อมูลได้มีประสิทธิภาพมากกว่า ในด้านค้นหาข้อมูล จัดเก็บเอกสาร และความคุมข้อมูล รวมทั้งมีข้อมูลในการวิเคราะห์ธุรกิจ

### Microsoft SharePoint Designer (SPD)

Microsoft SharePoint Designer คือ เครื่องมือที่ใช้ในการออกแบบ ปรับแต่งหน้าจอ และ สร้างลำดับการทำงานภายในแชร์พอยต์ซึ่งสามารถทำงานร่วมกับวิชวลสตูดิโอ 2008

อ้างอิง
-------

* Sharepoint Community Portal
* Windows SharePoint Services
* Microsoft Office SharePoint Server 2007
* SharePoint Server Role in Windows Server 2008 เก็บถาวร 2008-04-09 ที่ เวย์แบ็กแมชชีน
* SharePoint[*ลิงก์เสีย*]
|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

Motor vehicle

**ลัมโบร์กีนี เซสโต เอเลเมนโต** (อังกฤษ: Lamborghini Sesto Elemento ("sixth element")) เป็นรถยนต์นั่งสมรรถนะสูง เครื่องยนตร์กลางลำหลัง ขับเคลื่อนสี่ล้อ (AWD) 2 ประตู 2 ที่นั่ง ผลิตโดยบริษัทรถยนต์สัญชาติอิตาลี ลัมโบร์กีนี เปิดตัวครั้งแรกที่งาน ปารีส มอเตอร์ โชว์ ปี ค.ศ. 2010 และเริ่มผลิตในปี ค.ศ. 2011 ในจำนวนจำกัดเพียง 20 คันเท่านั้น โดยแต่ละคันมีราคาจำหน่ายระหว่าง 2.2 - 2.9 ล้านดอลลาร์ ซึ่งปัจจุบันรถทั้ง 20 คันก็ได้ถูกจำหน่ายออกไปหมดแล้ว

เซสโต เอเลเมนโต ได้รับการออกแบบโดย ทราวิส มาร์ช (Travis Marsh) ชูจุดเด่นด้วยการเป็นซูเปอร์คาร์ที่มีน้ำหนักเพียง 999 กิโลกรัมเท่านั้น (2,202 lb) ซึ่งทำให้มันมีน้ำหนักเบากว่ารถ B Segment อย่าง ฮอนด้า แจ๊ซ ที่มีน้ำหนักถึง 1051 กิโลกรัม จึงทำให้เป็นรถลัมโบร์กีนีที่มีน้ำหนักเบาที่สุดเท่าที่เคยมีมา ซึ่งเป็นผลมาจากการใช้วัสดุจำพวกคาร์บอนไฟเบอร์ในแชสซีส์และตัวถัง เซสโต เอเลเมนโต ใช้เครื่องยนต์ขนาด 5.2 ลิตร V10 ซึ่งนำมาจาก ลัมโบร์กินี กัลลาร์โด ซึ่งให้กำลังที่ 578 PS (425 kW; 570 hp) และแรงบิดสูงสุดถึง 540 N·m (400 lbf·ft) ระบบล้อเป็นแบบขับเคลื่อนทุกล้อ ( All wheel drive ) ใช้ระบบเกียร์กึ่งอัตโนมัติ 6 จังหวะ ( Semi-automatic transmission )

เซสโต เอเลเมนโต สามารถทำความเร็ว 0-100 กม./ชม. ในเวลาเพียง 2.5 วินาที สำหรับคำว่า "เซสโต เอเลเมนโต "ในภาษาอิตาลี หมายถึง ธาตุทั้ง 6 และยังอ้างอิงถึง จำนวนเลขอะตอมของคาร์บอน อีกด้วย

ดูเพิ่ม
-------

* ลัมโบร์กีนี
* ลัมโบร์กินี กัลลาร์โด
* ลัมโบร์กีนี เรเบนตัน

อ้างอิง
-------

1. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2013-01-29. สืบค้นเมื่อ 2013-11-11.
2. ↑
3. ↑
4. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2013-01-01. สืบค้นเมื่อ 2013-11-11.
**เนตติฎีกา** เป็นคัมภีร์อธิบายเนื้อความและคำศัพท์ของคัมภีร์เนตติปกรณ์ จึงจัดอยู่ในกลุ่มเนตติปกรณ์ หรือเนตติบาลี ที่สืบทอดมาจากภาษิตของพระมหากัจจายนะที่กล่าวไว้ในสมัยพุทธกาล ต่อมาได้มีการรจนาคัมภีร์อธิบายความเพิ่มเติมเป็นลำดับ เริ่มจากคัมภีร์เนตติอรรถกา มาถึงคัมภีร์เนตติฎีกา และยังมีคัมภีร์อรรถาธิบายในลำดับต่อมาอีก ในภาษาไทยได้มีการแปลโดยโครงการปริวรรตอักษรขอมและอักษรโบราณท้องถิ่น มูลนิธิภูมิพโลภิกขุ และฉบับแปลของพระคันธสาราภิวงศ์ แห่งวัดท่ามะโอ จังหวัดลำปาง

ผู้แต่ง
-------

เนตติฎีกา เป็นคัมภีร์อธิบายเนติอรรถกถาอีกชั้นหนึ่ง ในคัมภีร์คันถวงศ์ได้กล่าวว่า เป็นผลงานของท่านพระธรรมปาละ ซึ่งคาดว่าจะมีช่วงชีวิตอยู่ราวพ.ศ. 950 - 1000 แต่ตามทัศนะของผู้แปลเนตติฎีกา ฉบับมูลนิธิภูมิพโลภิกขุ เมื่อปี 2525 ระบุว่า น่าจะเป็นผลงานของพระธรรมปาละอีกองค์หนึ่ง ซึ่งเป็นศิษย์อาวุโสของท่านพระอานันทาจารย์ คนละองค์กับพระธรรมปาละผู้อยู่สำนักวัดพทรติตถวิหาร หากเป็นไปตามข้อสันนิษฐานนี้ เนตติฎีกา น่าจะมีอายุอยู่ในราวพุทธศตวรรษที่ 13 - 14 

ด้านพระคันธสาราภิวงศ์ผู้แปลเนตติฎีกา ฉบับปี 2551 ระบุว่า พระธรรมปาลแห่งสำนักวัดพทรดิตถวิหาร (วัดท่าพุทรา) เป็นผู้แต่งขึ้น ซึ่งพระอารามแห่งนี้พระเจ้าอโศกมหาราชโปรดให้สร้างขึ้นที่เมืองนาคปัฏฏัน ประเทศอินเดีย

เนื้อหา
-------

เนตติฎีกา มีจุดประสงค์หลักอยู่ที่การอธิบายเพิ่มเติมเนื้อความในเนตติอรรถกถา เริ่มต้นของคัมภีร์นี้แตกต่างจากคัมภีร์อื่นๆ ตรงที่ไม่มีประณามคาถา คือคาถาภาษาบาลีสรรเสริญพระรัตนไตร แต่เริ่มต้นด้วยการพรรณนากถาเริ่มพระคัมภีร์ พรรณนานิทานถกา แล้วพรรณนาตามเนื้อหาของเนตติอรรถกถา ไปจบลงที่พรรณนานิคม หรือคำลงท้ายคัมภีร์ ซึ่งผู้รจนาแต่งไว้อย่างไพเราะสละสลวย

อ้างอิง
-------

1. ↑  โครงการปริวรรตอักษรขอมและอักษรโบราณท้องถิ่นฯ (2525). หน้า 28
2. ↑  พระคันธสาราภิวงศ์. แปล (2551). หน้า (7)

บรรณานุกรม
----------

* โครงการปริวรรตอักษรขอมและอักษรโบราณท้องถิ่น. (2525). "เนตติฎีกา และ เนตติวิภาวินี." กรุงเทพมหานคร. โรงพิมพ์มูลนิธิภูมิพโลภิกขุ
* พระคันธสาราภิวงศ์. แปล (2551). "เนตติฎีกา คัมภีร์อธิบายเนตติอรรถกถา" ลำปาง. วัดท่ามะโอ.

ต้นฉบับ
-------

เนตติฎีกา
ภาพเขียนเนติบัณฑิตชาวอังกฤษในศตวรรษที่ 19
**เนติบัณฑิต** (อังกฤษ: barrister, barrister-at-law, หรือ bar-at-law) เป็นนักกฎหมาย (lawyer) ประเภทหนึ่งในเขตอำนาจคอมมอนลอว์ ซึ่งส่วนใหญ่เชี่ยวชาญการว่าความและดำเนินคดีในโรงศาล ปฏิบัติงานเป็นต้นว่า ฟ้องและอุทธรณ์คดี ร่างเอกสารทางกฎหมาย วิจัยทางนิติศาสตร์ นิติปรัชญา หรือนิติประวัติศาสตร์ และให้ความเห็นทางกฎหมาย อนึ่ง ยังมักถือเป็นนักนิติศาสตร์ (jurist) ด้วย

ในเขตอำนาจคอมมอนลอว์ เนติบัณฑิตต่างจากทนายความที่ปรึกษา (solicitor) ซึ่งเข้าถึงลูกความได้โดยตรงกว่า และมักดำเนินงานประเภทธุรกรรมทางกฎหมาย ขณะที่เนติบัณฑิตมักได้รับแต่งตั้งเป็นตุลาการ และน้อยครั้งที่จะรับว่าจ้างจากลูกความโดยตรง ในระบบกฎหมายบางอย่าง เช่น ของสกอตแลนด์ อเมริกาใต้ สแกนดิเนเวีย ปากีสถาน อินเดีย บังกลาเทศ เจอร์ซีย์ เกิร์นซีย์ และไอล์ออฟแมน ยังใช้คำว่า เนติบัณฑิต เป็นคำนำหน้าชื่อด้วย

ในบางเขตอำนาจ มีการห้ามเนติบัณฑิตดำเนินคดี และกำหนดให้ต้องปฏิบัติงานตามคำสั่งของทนายที่ปรึกษาอาวุโสเท่านั้น โดยทนายความที่ปรึกษาจะรับหน้าที่ประสานระหว่างคู่ความและศาล รวมถึงจัดทำเอกสารทางศาล ส่วนในอังกฤษและเวลส์ เนติบัณฑิตอาจได้รับอนุญาตจากคณะกรรมการมาตรฐานเนติบัณฑิตยสภา (Bar Standards Board) ให้ดำเนินคดีได้ การอนุญาตเช่นนี้ทำให้เนติบัณฑิตมีบทบาทซ้อนสอง คือ เป็นทั้งเนติบัณฑิตและทนายความ

ในบางประเทศที่ใช้ระบบคอมมอนลอว์ เช่น นิวซีแลนด์ และออสเตรเลีย นักกฎหมายสามารถเป็นได้เนติบัณฑิตและทนายความ แต่คุณสมบัติสำหรับเนติบัณฑิตจะแยกต่างจากสำหรับทนายความ

อ้างอิง
-------

1. ↑  "Video: Introduction to ShenSmith Barristers by barristers, Sunil Rupasinha, and Dirk van Heck". ShenSmith barristers.
ระวังสับสนกับ คมบูจะ
 เห็ดชาแดง
**เห็ดชาแดง** (จีนตัวย่อ: 红茶菌; จีนตัวเต็ม: 紅茶菌; พินอิน: *hóng chá jūn*; หงฉาจวิน) หรือ **คอมบูชา** (kombucha) หรือ **ไชนืย กริบ** (รัสเซีย: чайный гриб, เห็ดชา) เป็นเครื่องดื่มหมักที่มีต้นกำเนิดใน มองโกเลียตะวันออก และต่อมาได้รับความนิยมในไซบีเรีย ประเทศรัสเซีย ทำโดยการเติมน้ำตาลลงไปในชาแดงหรือชาเขียว แล้วแช่ดองมวลที่มีลักษณะเป็นเจลคล้ายเห็ดที่เพาะในอาหารเลี้ยงเชื้อ ทิ้งเอาไว้เป็นเวลา 12 ถึง 14 วันเพื่อหมัก

ในประเทศญี่ปุ่น เห็ดชาแดงถูกเรียกว่า **โคจากิโนโกะ** (紅茶キノコ) ได้รับความนิยมในฐานะอาหารเพื่อสุขภาพตั้งแต่ทศวรรษที่ 1970 เนื่องจากสามารถปลูกได้ที่บ้าน จึงแพร่กระจายแบบปากต่อปาก และได้รับความนิยมจากสื่อพิมพ์ "วิถีสุขภาพเห็ดชาแดง" (紅茶キノコ健康法)

ในยุโรปหรือออสเตรเลียถูกวางขายเป็นอาหารสุขภาพโดยเรียกว่า kombucha นอกจากนี้ยังมีรส มะม่วง สตรอว์เบอร์รี และ โรสฮิป ที่แปรรูปสำหรับตลาดตะวันตก และได้รับความนิยมขึ้นมาในญี่ปุ่นด้วย จากการนำเข้ามาในช่วงปี 2014 ถึง 2016 ในญี่ปุ่นจึงมีการใช้คำว่า "คมบูจะ" (コンブチャ) สำหรับเรียกเครื่องดื่มชนิดนี้ด้วย

ชื่อ
----

แม้จะถูกเรียกว่า kombucha แต่ก็ไม่ได้เกี่ยวข้องอะไรกับคมบูจะ ซึ่งเป็นเครื่องดื่มในญี่ปุ่นที่ทำจากสาหร่ายคมบุ และมีที่มาแตกต่างกันอย่างสิ้นเชิง

The American Heritage Dictionary of the English Language [en] คาดการณ์ว่าผู้พูดภาษาอังกฤษเข้าใจผิดว่าอาหารเลี้ยงเชื้อที่เป็นวุ้นนั้นเป็นสาหร่ายคมบุ เลยสับสนกับคมบูจะ จึงเรียกว่า kombucha ในภาษาอังกฤษ

 มวลเห็ดชาแดง

อ้างอิง
-------

1. ↑  伊藤輝子、鈴木和子、大石いと美「紅茶きのこについて（第1報）-紅茶きのこの生育及び糖・酸・ビタミンCについて-Tea Fungus(1)」『聖徳大学紀要』8、129 - 138頁。
2. ↑  中満須磨子 (1974). *紅茶キノコ健康法*. Chisan books. 地産出版. 全国書誌番号:75081964.
3. ↑  WOONIN (2015-06-24). "次に来るのは日本発アメリカ式"Kombucha（コンブチャ）" 1/2 コンブチャの正体は「紅茶キノコ」!". *エル・オンライン*. ハースト婦人画報社. สืบค้นเมื่อ 2018-04-14.
4. ↑  江森梓 (2017-09-16). "【近ごろ巷に流行るもの】 コンブは使ってないけど「コンブチャ」…ハリウッドセレブに人気で日本に"逆輸入"". *産経WEST*. 産経デジタル. p. 1. สืบค้นเมื่อ 2018-04-14.
5. ↑  【ASIAトレンド】豪で「コンブチャ」ブーム 健康志向つかむ『日本経済新聞』朝刊2019年1月23日（国際・アジアBiz面）2019年1月27日閲覧。
6. ↑  江森梓 (2017-09-16). "【近ごろ巷に流行るもの】 コンブは使ってないけど「コンブチャ」…ハリウッドセレブに人気で日本に"逆輸入"". *産経WEST*. 産経デジタル. p. 2. สืบค้นเมื่อ 2018-04-14.
7. ↑  「紅茶キノコ、カスピ海ヨーグルト／発酵食品リバイバル／海外人気や市販品登場で」『読売新聞』朝刊2018年12月7日（くらし面）。
8. ↑  "kombucha". *American Heritage Dictionary of the English Language* (Fifth ed.). Houghton Mifflin Harcourt Publishing Company. 2015. สืบค้นเมื่อ 2016-01-15.
9. ↑  紅茶キノコをワインの代わりに飲む若者も　英国で人気の背景に健康志向（日本食糧新聞）[*ลิงก์เสีย*]
**วัดป่าเกด** เป็นวัดบนเกาะบางกะเจ้า ตั้งอยู่ในหมู่ที่ 3 บ้านวัดป่าเกด ตำบลทรงคนอง อำเภอพระประแดง จังหวัดสมุทรปราการ สังกัดคณะสงฆ์มหานิกาย มีที่ดินตั้งวัดเนื้อที่ 8 ไร่ 1 งาน 10 ตารางวา 

เดิมชื่อ **วัดถนนเกด** ตั้งชื่อตามตาเกดผู้ขุดถนนเข้าวัดเป็นคนแรก ต่อมาเรียกว่า "วัดป่าเกด" สร้างขึ้นในสมัยพระบาทสมเด็จพระพุทธเลิศหล้านภาลัยเมื่อครั้งฟื้นฟูพระพุทธศาสนาทั่วราชอาณาจักร จนในสมัยสมเด็จพระสังฆราช (ด่อน) ราวปี พ.ศ. 2360 ท่านเป็นประธานร่วมกันกับกรมหมื่นเจษฎาบดินทร์สร้างอุโบสถวัดป่าเกด วัดป่าเกดได้รับพระราชทานวิสุงคามสีมาครั้งหลังเมื่อวันที่ 16 มีนาคม พ.ศ. 2509 ทางด้านการศึกษา ทางวัดสนับสนุนให้พระภิกษุสามเณรได้ศึกษาเปิดสอนพระปริยัติธรรม นอกจากนี้ยังได้ให้ทางราชการสร้างโรงเรียนประชาบาลสอนระดับประถมศึกษาและสถานีอนามัยขึ้นในที่วัดอีกด้วย

อาคารเสนาสนะ
------------

อาคารเสนาสนะภายในวัดได้แก่ อุโบสถ กว้าง 18 เมตร ยาว 36 เมตร สร้างเมื่อ พ.ศ. 2513 สร้างขึ้นแทนหลังเก่า อุโบสถหลังเก่าใช้เป็นวิหารทรงโบราณ รูปนารายณ์ทรงครุฑยุดนาคล้อมรอบลายเครือเถา มีจิตรกรรมเรื่องมารผจญ พระพุทธเจ้าเสด็จจากดาวดึงส์และทศชาติ กุฏิสงฆ์ จำนวน 9 หลัง เป็นอาคารเรือนไม้สักทรงโบราณ หอสวดมนต์ทรงโบราณซึ่งมีภาพจิตรกรรมฝาผนัง ศาลาการเปรียญ สร้างเมื่อ พ.ศ. 2525 ศาลาที่พัก 3 หลัง ศาลาบำเพ็ญกุศล 2 หลัง ฌาปนสถาน และหอไตร วัดป่าเกดมีพระประธานในอุโบสถปางมารวิชัย หน้าตักกว้าง 1.50 เมตร สร้างด้วยปูนและพระอัครสาวก มีเจดีย์ 2 องค์อยู่ที่ด้านตะวันออกของวัด

รายนามเจ้าอาวาส
---------------

* เจ้าคุณในสระ (นามสมัญญา)
* หลวงปู่พรม
* หลวงปู่รอด
* หลวงปู่อ่ำ
* หลวงปู่ดิษฐ์ เกิดแก้วงาม
* อาจารย์หิรัญ เกิดแก้วงาม
* พระอธิการมงคล เขมาสโย
* พระอธิการเสมอ วุฑฺฒิธมฺโม
* พระครูปลัดภาณุรักษ์ สุเมโธ (ธำรงนวกิจ)

อ้างอิง
-------

1. ↑  "วัดป่าเกด". *สมาคมการค้า พัฒนาการท่องเที่ยวจังหวัดสมุทรปราการ*.
2. ↑  "วัดป่าเกด". *การท่องเที่ยวแห่งประเทศไทย*.

คอมมอนส์ มีภาพและสื่อเกี่ยวกับ:  
**วัดป่าเกด**
**โมก** (ชื่อวิทยาศาสตร์: *Wrightia religiosa* Benth.) เป็นดอกไม้ มีลักษณะดอกเป็นช่อสีขาว มี 3-5 กลีบ ใบมีขนาดเล็ก ใบเดี่ยว เนื้อใบบางรูปรี หรือรูปหอกกว้าง 0.8-2.0 ทำการขยายพันธุ์โดยการปักชำ หรือ เพาะเมล็ด

โมกยังมีชื่อพื้นเมืองอื่นอีกดังนี้ ปิดจงวา (เขมร สุรินทร์) โมกซ้อน (กลาง) โมกบ้าน (กลาง) และ หลักป่า (ระยอง)

ลักษณะทั่วไป
------------

โมกเป็นพรรณไม้ยืนต้นขนาดกลาง ลำต้นมีความสูงประมาณ 5-12 เมตร ผิวเปลือกสีนํ้าตาลดำ ลำต้นกลมเรียบมีจุดเล็ก ๆ สีขาวประทั่วต้น แตกกิ่งก้านสาขาออกรอบลำต้นไม่เป็นระเบียบใบเป็นใบเดียวออกเรียงกันเป็นคู่ตามก้านใบลักษณะใบ เป็นรูปไข่ รี ปลายใบมนแหลม โคนใบแหลม ขอบใบเรียบ เนื้อใบบางสีเขียว ขนาดใบกว้างประมาณ 2 เซนติเมตร ยาวประมาณ 3-5 เซนติเมตร ออกดอกเป็นช่อสั้น ๆ อยู่ตามปลายกิ่ง ช่อหนึ่งมีดอก 4-8 ดอก ลักษณะดอกจะคว่ำหน้าลงสู่พื้นดินมีกลีบดอก 5 กลีบ มีสีขาวกลิ่นหอม ดอกบานเต็มที่มีขนาดประมาณ 2 เซนติเมตร ผลเป็นฝักรูปทรงกระบอกจะออกมาเป็นคู่ ลักษณะโค้งงอเข้าหากัน ภายในมีขี้เรียงอยู่จำนวนมาก ขนาดความยาวของฝักประมาณ 10-15 เซนติเมตร

การปลูก
-------

การปลูกมี 2 วิธี

* การปลูกในแปลงปลูกเพื่อประดับบริเวณบ้านและสวน ขนาดหลุมปลูก 30 x 30 x 30 เซนติเมตร ใช้ปุ๋ยคอกหรือปุ๋ยหมัก : ดินร่วน อัตรา 1 : 2 ผสมดินปลูก
* การปลูกในกระถางเพื่อประดับภายนอกอาคารบ้านเรือน ใช้กระถางทรงสูงขนาด 12-18 นิ้ว ใช้ปุ๋ยคอกหรือปุ๋ยหมัก :ขุยมะพร้าว:ดินร่วนอัตรา 1 : 1 : 1 ผสมดินปลูกควรเปลี่ยนกระถางบ้างแล้วแต่ความเหมาะสมของทรงพุ่มและการเจริญเติบโตของทรงพุ่ม และควรเปลี่ยนดินปลูกใหม่ทดแทนดินเดิมที่เสื่อมสภาพไป

### การดูแลรักษา

* **แสง** ต้องการแสงแดดปานกลาง จนถึงแสงแดดจัด
* **น้ำ** ต้องการปริมาณน้ำปานกลาง ควรให้น้ำ 5-7 วัน/ครั้ง
* **ดิน** ชอบดินร่วนซุย มีความชื้นปานกลาง
* **ปุ๋ย** ใช้ปุ๋ยคอกหรือปุ๋ยหมัก อัตรา 1-2 กิโลกรัม/ต้น ควรใส่ปีละ 4-6 ครั้ง

### การขยายพันธุ์

การตอน การเพาะเมล็ด การปักชำ วิธีที่นิยมและได้ผลดี คือ การเพาะเมล็ด การปักชำ

### โรคและศัตรู

ไม่ค่อยมีปัญหาเรื่องโรคและศัตรู เพราะเป็นไม้ที่ทนทานต่อสภาพธรรมชาติพอสมควร

โมก ในวรรณกรรม
--------------

โมกปรากฏในวรรณกรรมเรื่อง รามเกียรติ์ พระราชนิพนธ์ในพระบาทสมเด็จพระพุทธยอดฟ้าจุฬาโลกมหาราช รัชกาลที่ 1

นางนวลจับต้นอินทนิล  

นกกระทาจับกระถินขันก้อง  

เค้าโมงจับ**โมก**เมียงมอง  

แก้วจับเกดร้องริมทาง

ความเชื่อ
---------

คนไทยโบราณเชื่อว่าบ้านใดปลูกต้นโมกไว้ประจำบ้านจะทำให้เกิดความสุขความบริสุทธิ์เพราะโมกหรือโมกขหมายถึงผู้ที่หลุดพ้นด้วยทุกข์ทั้งปวง สำหรับส่วนของดอกก็มีลักษณะ สีขาว สะอาด มีกลิ่นหอมสดชื่นตลอดวัน นอกจากนี้ยังช่วยคุ้มครองปกป้องภัยอันตรายเพราะต้นโมกบางคนเรียกว่าต้นพุทธรักษาดังนั้นเชื่อว่าต้นโมกสามารถคุ้มกันรักษาความปลอดภัยทั้งปวงจากภายนอกได้เช่นกัน และยังเชื่ออีกว่าส่วนของเปลือกต้นโมกสามารถใช้ป้องกันอิทธิฤทธิ์ของพิษสัตว์ต่าง ๆ ได้ เพื่อเป็นสิริมงคลแก่บ้านและผู้อาศัย ควรปลูกต้นโมกไว้ทางทิศตะวันตกเฉียงเหนือ ผู้ปลูกควรปลูกในวันเสาร์ เพราะโบราณเชื่อว่าการปลูกไม้เพื่อเอาคุณทั่วไปให้ปลูกในวันเสาร์

ดูเพิ่ม
-------

* โมกแดง

อ้างอิง
-------

1. ↑  เต็ม สมิตินันทน์ *ชื่อพรรณไม้แห่งประเทศไทย* เก็บถาวร 2010-05-01 ที่ เวย์แบ็กแมชชีน สำนักงานหอพรรณไม้ กรมอุทยานแห่งชาติ สัตว์ป่า และพันธุ์พืช, พ.ศ. 2549

* โมก เก็บถาวร 2007-10-05 ที่ เวย์แบ็กแมชชีน ไม้ประดับ.คอม
**วัดป่าสุทธาวาส** เป็นวัดที่พระอาจารย์มั่น ภูริทัตตเถระละสังขาร ตั้งอยู่ที่ ตำบลธาตุเชิงชุม อำเภอเมืองสกลนคร จังหวัดสกลนคร

รูปเหมือนพระอาจารย์มั่น ภูริทัตตเถระ ภายในพิพิธภัณฑ์

ประวัติ
-------

ปี พ.ศ. 2469 พระอาจารย์เสาร์ กันตสีลเถระ และพระอาจารย์มั่น ภูริทัตตเถระ ได้มาพักจำพรรษา ณ เสนาสนะป่าบ้านบาก ในภายหลังจึงได้มีการสร้างวัดป่าสุทธาวาสขึ้นมา โดยมีนางนุ่ม ชุวานนท์ นางนิล ชุวานนท์ และนางลูกอินทร์ วัฒนสุชาติ เป็นผู้นิมนต์พระอาจารย์ทั้งสอง

สิ่งก่อสร้างภายในวัด
--------------------

จันทสารเจติยาสนุรณ์
พระอุโบสถ วัดป่าสุทธาวาส
### พิพิธภัณฑ์พระอาจารย์มั่น ภูริทัตเถระ

เนื่องจากวัดป่าสุทธาวาสเป็นสถานที่ในการละสังขารของพระอาจารย์มั่น ภูริทัตตเถระ ภายในอาคารจึงมีอัฐิธาตุของพระอาจารย์มั่น และการจำลองรูปเหมือนโดยสร้างเป็นหุ่นขี้ผึ้งในท่าขัดสมาธิขึ้น รวมทั้งมีการใช้สถานที่แห่งนี้เป็นพิพิธภัณฑ์เพื่อจัดแสดงเครื่องอัฐบริขาร อาคารนี้ก่อสร้างโดยสถาปัตยกรรมที่เรียบง่าย และดูใกล้ชิดกับธรรมชาติ อันเป็นการสะท้อนถึงการใช้ชีวิตของท่านตลอดทั้งชีวิตการอุปสมบท

### เจดียจันทสารเจติยานุสรณ์

จันทสารเจติยานุสรณ์ หรือ เจดีย์พิพิธภัณฑ์หลวงปู่หลุย จันทสาโร ก่อสร้างขึ้นตามพระราชประสงค์ของพระบาทสมเด็จพระเจ้าอยู่หัว โดยพระองค์ทรงร่างแบบพระราชทานเบื้องต้นในการก่อสร้างอาคารหลังนี้และมีพระราชกระแสรับสั่งว่า 

"ควรสร้างเจดีย์ที่วัดป่าสุทธาวาส อำเภอเมือง จังหวัดสกลนคร ที่วัดนี้ มีอัฐิธาตุของพระอาจารย์มั่น ภูริทัตตเถระ ท่านจะได้อยู่ใกล้กัน"

หลังจากนั้นสมเด็จพระนางเจ้าสิริกิติ์ พระบรมราชินีนาถ ได้เสด็จทำพิธีเปิดเจดีย์พิพิธภัณฑ์หลวงปู่หลุย โดยภายในมีการจัดแสดงรูปเหมือนของ หลวงปู่หลุย จนฺทสาโร และเครื่องอัฐบริขารของท่านหลวงปู่หลุยด้วย

### พระอุโบสถ

เป็นอาคารตามรูปแบบไทย มีกำแพงแก้วรายรอบ ก่อสร้างขึ้นในสถานที่ที่เคยเป็นกุฏิที่ท่านมรณภาพ อีกทั้งยังเป็นที่ใช้ในการประชุมเพลิงพระอาจารย์มั่น ภูริทัตตเถระ ภายในพระอุโบสถมีพระพุทธรูปประจำวัด อาคารหลังนี้ใช้เป็นสถานที่ในการประกอบพิธีทางศาสนาต่าง ๆ

อ้างอิง
-------

1. ↑  วัดป่าสุทธาวาส
2. ↑  ๒ พิพิธภัณฑ์พระมหาเถระ
**ช้างเผือก เกียรติทรงฤทธิ์** อดีตนักมวยไทยและนักมวยคิกบ็อกซิ่งและเค-วันชาวไทย เป็นนักมวยถนัดซ้าย มีชื่อจริงว่า **สมชาย รอบแคว้น** เกิดเมื่อวันที่ 13 ตุลาคม พ.ศ. 2509 ที่อำเภอประโคนชัย จังหวัดบุรีรัมย์

ช้างเผือกฝึกมวยตั้งแต่เด็กกับพ่อ และขึ้นชกครั้งแรกเมื่ออายุได้ 14 ปี หลังจากเข้าอยู่กับค่ายเกียรติทรงฤทธิ์ในกรุงเทพมหานคร โดยเริ่มจากรุ่นเล็กน้ำหนักไม่เกิน 108 ปอนด์ หรือไลท์ฟลายเวท ที่เวทีราชดำเนิน
ต่อมาเมื่อเขยิบขึ้นสู่รุ่นใหญ่ นักมวยรุ่นใหญ่ไม่ได้รับความนิยมในประเทศไทย ช้างเผือกจึงผันตัวเองเดินทางไปชกยังต่างประเทศ โดยถือว่าเป็นนักมวยไทยคนแรกที่ได้ขึ้นชกในรูปแบบเค-วัน ที่ในหลายประเทศ เช่น ลาสเวกัส, ญี่ปุ่น, ออสเตรเลีย, เนเธอร์แลนด์ โดยได้ชกกับนักมวยเค-วัน หรือคิกบ็อกซิ่งที่มีชื่อเสียงหลายคน เช่น ร็อบ กามัน, ปีเตอร์ สมิธ, แบรนโก คิเคติก, ไทอิ คิน, แอนดี ฮัก, เออร์เนสโต ฮูสต์, ริก รูฟัส โดยเฉพาะอย่างยิ่งกับการชกกับรูฟัส ซึ่งขณะนั้นเป็นนักมวยคิกบ็อกซิ่งที่ไม่เคยแพ้ใคร ที่ประเทศญี่ปุ่น ช้างเผือกถูกหมัดของรูฟัสกรามหักตั้งแต่ยกแรก แต่ยังอดทนสู้มาจนถึงยกที่ 4 ก็ชนะน็อกไปได้ด้วยการเตะเจาะยางที่ข้อเท้ารูฟัส ซึ่งครั้งนี้ได้สร้างชื่อเสียงให้กับช้างเผือกเป็นที่เลื่องลือไปทั่ว

นอกจากนี้แล้ว เมื่อครั้งเข้ารับการเกณฑ์ทหาร ช้างเผือกยังเคยเข้าแข่งขันมวยสากลสมัครเล่นของการแข่งขันกีฬาภายในกองทัพบกด้วย ในรุ่นมิดเดิลเวท (160 ปอนด์) ได้รับเสื้อสามารถ เมื่อปี พ.ศ. 2533 สังกัดกองทัพภาคที่ 2 (ทภ.๒)

ชีวิตครอบครัว ช้างเผือกมีบุตรชาย 2 คน หลังแขวนนวมแล้วได้ทำงานเป็นเทรนเนอร์มวยไทยที่พัทยา หลานชายคนหนึ่งของช้างเผือก คือ ก้องศักด์ ศิษย์บุญมี หรือ ก้องศักดิ์ พี.เค.แสนชัยมวยไทยยิม ก็เป็นนักมวยไทยในยุคปัจจุบัน และยังมีนักมวยที่ใช้ชื่อคล้ายคลึงกัน คือ ช้างเผือกเล็ก เกียรติทรงฤทธิ์และช้างศึก เกียรติทรงฤทธิ์ ที่ชกอยู่ในยุคปัจจุบัน อีกทั้งช้างเผือกยังเป็นต้นแบบของฉ่ำอุรา ตัวละครนักมวยไทยในการ์ตูนญี่ปุ่นเรื่อง *ถึงจะเห่ยแต่ก็สู้นะเฟ้ย* โดยฮะโมะริ ทะกะชิ

อ้างอิง
-------

1. ↑  NSAC report of WCK Kickboxing
2. ↑  "interview of Changpuek Kiatsongrit (Early life & career)". www.siamfightmag.com. คลังข้อมูลเก่าเก็บจากแหล่งเดิมเมื่อ 2010-10-02. สืบค้นเมื่อ 2011-06-06.
3. ↑  "แฟนพันธุ์แท้ 2014\_7 มี.ค. 57 (มวยไทย)". *แฟนพันธุ์แท้ 2014*. March 7, 2014. สืบค้นเมื่อ September 9, 2016.
4. ↑  *Black Belt Apr 1999 (Rick Roufus interview - mentions fight)*. books.google.co.uk. สืบค้นเมื่อ 2011-06-06.
5. ↑  หน้า 12 Sports, *MMA*. "เจาะกีฬา" โดย พรพรหม จุลทัพพะ. **กรุงเทพธุรกิจ**ปีที่ 29 ฉบับที่ 10228: วันศุกร์ที่ 23 กันยายน พ.ศ. 2559
6. ↑  "ทำเนียบนักกีฬาที่ได้รับเสื้อสามารถ ทบ.ชั้น๒". *กีฬาภายในกองทัพบก*. สืบค้นเมื่อ 2016-09-10.[*ลิงก์เสีย*]
7. ↑  "Interview of CHAMPUEK KIATSONGRIT". www.siamfightmag.com. คลังข้อมูลเก่าเก็บจากแหล่งเดิมเมื่อ 2010-10-02. สืบค้นเมื่อ 2011-06-06.
8. ↑  "Kongsak Sitboonmee: The Best Fighter In Thailand". www.liverkick.com. สืบค้นเมื่อ 2011-06-06.
9. ↑  "ศึกยอดมวยไทยรัฐ คู่2 ช้างเผือกเล็ก เกียรติทรงฤทธิ์VSพันธ์ฤทธิ์ เค.ซ่ายิมส์ 20-02-59 ThairathTV". *ไทยรัฐทีวี*. 2016-02-20. สืบค้นเมื่อ 2016-09-10.
10. ↑  "คนไทยในการ์ตูนญี่ปุ่น: ฉ่ำอุรา". *วิบูลย์กิจ*.

แหล่งข้อมูลอื่น
---------------

* K-1 Sport.de profile
* "Changpuek Kiatsongrit - Facebook". www.facebook.com. สืบค้นเมื่อ 2011-06-06.
**พรรคแรงงาน** พรรคการเมืองที่ได้จดทะเบียนก่อตั้งตาม พ.ร.บ.พรรคการเมือง พ.ศ. 2511 เป็นลำดับที่ 7/2511

ประวัติ
-------

'*พรรคแรงงาน **ได้ยื่นจดทะเบียนก่อตั้งพรรคต่อนาย** พ่วง สุวรรณรัฐ **ปลัดกระทรวงมหาดไทยในฐานะนายทะเบียนพรรคการเมืองเมื่อวันที่ 23 ธันวาคม 2511 มีนาย***  **เชื้อ​ กาฬแก้ว** เป็นหัวหน้าพรรคและนาย **วีระ ถนอมเลี้ยง** เป็นเลขาธิการพรรค

การเลือกตั้ง 10 กุมภาพันธ์ 2512
-------------------------------

การเลือกตั้งเมื่อวันที่ 10 กุมภาพันธ์ 2512 พรรคแรงงานได้ส่งผู้สมัครลงรับเลือกตั้งแต่ไม่ได้ที่นั่งในสภาแม้แต่ที่นั่งเดียว

ยุบพรรค
-------

พรรคแรงงานถูกยุบตามคำสั่งคณะปฏิวัติที่มี จอมพล ถนอม กิตติขจร เป็นหัวหน้าคณะเมื่อวันที่ 17 พฤศจิกายน 2514 ประกาศของคณะปฏิวัติ ฉบับที่ 9 มีผลให้บรรดาพรรคการเมืองที่มีอยู่เป็นอันสิ้นสุดลง

หัวหน้าพรรค
-----------

* กาฬ เชื้อแก้ว (23 ธันวาคม 2511 - 17 พฤศจิกายน 2514)

เลขาธิการพรรค
-------------

* วีระ ถนอมเลี้ยง (23 ธันวาคม 2511 - 17 พฤศจิกายน 2514)

อ้างอิง
-------

1. ↑  "ประกาศกระทรวงมหาดไทย เรื่อง จดทะเบียนพรรคการเมืองพรรคแรงงาน" (PDF). คลังข้อมูลเก่าเก็บจากแหล่งเดิม (PDF)เมื่อ 2018-07-13. สืบค้นเมื่อ 2018-04-24.
2. ↑   ประกาศของคณะปฏิวัติฉบับที่ ๙ ราชกิจจานุเบกษา เล่ม ๘๘ ตอน ๑๒๖ ก พิเศษ หน้า ๓ 20 พฤศจิกายน พ.ศ. 2514
**วัดป่าเขาน้อย** เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลเสม็ด อำเภอเมืองบุรีรัมย์ จังหวัดบุรีรัมย์ มีพื้นที่กว่า 1,132 ไร่ อยู่ติดกับเขตวนอุทยานเขากระโดง

วัดป่าเขาน้อยตั้งวัดเมื่อ พ.ศ. 2482 ได้รับพระราชทานวิสุงคามสีมาเมื่อวันที่ 29 กันยายน พ.ศ. 2541 เป็นวัดป่ากรรมฐานสายหลวงปู่มั่น ภูริทตฺโตที่ได้พัฒนาขึ้นตามปณิธานของพระโพธิธรรมจารย์เถร หรือหลวงปู่สุวัจน์ สุวโจ อดีตเจ้าอาวาสและวิปัสสนาจารย์เป็นที่เลื่อมใสของประชาชนทั่วไป

สิ่งก่อสร้างที่โดดเด่นของวัดคือ *พระบรมธาตุเจดีย์ศรีสุวโจคณานุสรณ์* เป็นเจดีย์ที่มีรูปทรงแบบปราสาทหินซึ่งถอดแบบมาจากปราสาทหินพนมรุ้ง โครงสร้างเป็นคอนกรีตเสริมเหล็กมีความสูงกว่า 31 เมตร ภายในเป็นอาคาร 2 ชั้น โดยได้มีการออกแบบให้พื้นที่ชั้นล่างมีพื้นที่ใช้สอยเป็นที่ปฏิบัติภาวนา และมีส่วนที่แสดงภาพประวัติของหลวงปู่สุวัจน์ ชั้นสองเป็นที่ประดิษฐานรูปเหมือนและเก็บอัฐบริขารของหลวงปู่สุวัจน์ เจดีย์เปิดเมื่อ วันที่ 6 เมษายน พ.ศ. 2550 นอกจากนั้นยังมีพิพิธภัณฑ์พระโพธิธรรมจารย์เถร อันเป็นที่ประดิษฐานพระบรมสารีริกธาตุ

อ้างอิง
-------

1. ↑  "วัดป่าเขาน้อย". กระทรวงการท่องเที่ยวและกีฬา.[*ลิงก์เสีย*]
2. ↑  "วัดป่าเขาน้อย". สำนักงานพระพุทธศาสนาแห่งชาติ.
3. ↑  "พระบรมธาตุเจดีย์ศรีสุวจนคุณานุสรณ์ (วัดป่าเขาน้อย)". การท่องเที่ยวแห่งประเทศไทย (ททท.).
4. ↑  "ชมศิลปะ วัดป่าเขาน้อย วัดสวย บุรีรัมย์ กราบพระบรมธาตุ เสริมสิริมงคล".
5. ↑  "พระบรมธาตุเจดีย์ศรีสุวจคุณานุสรณ์". ศูนย์ข้อมูลกลางทางวัฒนธรรม.
**วัดป่าเลิศธรรมนิมิต** เป็นวัดราษฎร์ สังกัดคณะสงฆ์ฝ่ายธรรมยุติกนิกาย ตั้งอยู่ในตำบลบึงทองหลาง อำเภอลำลูกกา จังหวัดปทุมธานี

ประวัติ
-------

วัดป่าเลิศธรรมนิมิต เป็นวัดป่าสร้างใหม่ตามดำริเจ้าประคุณสมเด็จพระญาณวชิโรดม (หลวงพ่อวิริยังค์ สิรินฺธโร) ได้รับการตั้งวัดเมื่อวันที่ 29 พฤษภาคม พ.ศ. 2563 โดยมีคหบดีผู้มีจิตศรัทธา คือ คุณชัยวัฒน์ อนันควานิช (คุณไบรอัน) ผู้ถวายที่ดินและสร้างถวายร่วมกับประชาชนและคณะศิษยานุศิษย์ มีเนื้อที่ของวัดทั้งหมด 10 ไร่

วัดป่าเลิศธรรมนิมิตเป็นวัดที่ 20 ที่พระอาจารย์หลวงพ่อวิริยังค์ สิรินฺธโร ได้สร้างขึ้นในบวรพุทธศาสนา และได้ให้คำปรึกษารวมถึงออกแบบร่วมกับคุณไบรอัน โดยท่านได้เดินทางมาดูการก่อสร้างตลอด ตั้งแต่การสำรวจที่ดิน ในช่วงปลายปี พ.ศ. 2559 จนถึงการวางศิลาฤกษ์อาคารเรียนสถาบันพลังจิตตานุภาพ สาขา 186 เมื่อวันที่ 1 เมษายน พ.ศ. 2560 และท่านได้เดินทางมาดูการก่อสร้างด้วยตัวท่านเองอีกหลายครั้ง ตั้งแต่การสร้างอาคารเรียน ศาลาธรรม กุฏิ ลานธรรม พื้นที่ลานกิจกรรม จนถึงขณะนี้ก็ได้ทำเรื่องยื่นขอจดตั้งเป็นวัดที่ถูกต้องตามกฎหมาย และมาในวันนี้ก็ได้เริ่มการวางศิลาฤกษ์อุโบสถ ซึ่งคุณไบรอันก็ได้ออกทุนลงแรงดำเนินการเป็นเจ้าภาพค่าใช้จ่ายทั้งหมด

สถาปัตยกรรม
-----------

วัดป่าเลิศธรรมนิมิตมีสถาปัตยกรรมแบบไทยผสมยุโรป เป็นศิลปะร่วมสมัย ต้นไม้นานาพันธุ์ เป็นวัดป่าสายพระกรรมฐานสมัยหลวงปู่มั่น ภูริทัตโต ผู้เป็นปรมจารย์ทางด้านวิปัสสนากรรมฐาน ภายในวัดจะมีการแบ่งพื้นที่อย่างชัดเจน อาทิ เขตสังฆาวาส เขตพุทธาวาส และเขตฆราวาส นอกจากนี้ยังมีสิ่งปลูกสร้าง ประกอบด้วย อุโบสถ ศาลา กุฏิ ห้องเรียนสมาธิ ห้องพักผู้ปฏิบัติธรรม สถานที่สำหรับปฏิบัติธรรมนั่งสมาธิภาวนา และมีพระประธานประจำอุโบสถ นามว่า พระพุทธสิริโสภณ

ลำดับเจ้าอาวาส
--------------

* พ.ศ. 2563 เจ้าประคุณสมเด็จพระญาณวชิโรดม (วิริยังค์ สิรินฺธโร) เป็นผู้รักษาการเจ้าอาวาส วัดป่าเลิศธรรมนิมิต ซึ่งได้รับแต่งตั้งในวันที่ 16 กรกฎาคม พ.ศ. 2563

* พ.ศ. 2563–ปัจจุบัน พระปลัดพีระพงษ์ พฑฺฒนิโก เป็นผู้รักษาการแทนเจ้าอาวาส วัดป่าเลิศธรรมนิมิต

กิจกรรมตลอดทั้งปี
-----------------

ปัจจุบันวัดป่าเลิศธรรมนิมิต มีพระจำพรรษาในปีพุทธศักราช 2564 จำนวนพระภิกษุ 7 รูป และสามเณร 1 รูป ซึ่งทางวัดมีการจัดปฏิบัติธรรม จัดอบรมสมาธิตลอดทั้งเดือน เป็นการปฏิบัติธรรม หลักสูตรนิรสาสมาธิ ถือศีล 8 ระยะเวลา 3 วัน 2 คืน โดยมีการปฏิบัติเดินจงกรม นั่งสมาธิ ทำวัตรสวดมนต์เช้า-เย็น ปัดกวาดเสนาสนะ ทำบุญตักบาตร สวดมนต์พระปริตร ถวายสังฆทาน เป็นต้น

อ้างอิง
-------

1. ↑  "เจ้าคุณพระสินีนาฏ เป็นผู้แทนพระองค์ ถวายผ้าพระกฐิน ณ วัดป่าเลิศธรรมนิมิต จ.ปทุมธานี". แนวหน้า.
2. ↑  "พิธีวางศิลาฤกษ์อุโบสถ วัดป่าเลิศธรรมนิมิต". สถาบันพลังจิตตานุภาพ. คลังข้อมูลเก่าเก็บจากแหล่งเดิมเมื่อ 2021-06-25. สืบค้นเมื่อ 2021-06-25.
**วัดป่ามะไฟ** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลโคกไม้ลาย อำเภอเมืองปราจีนบุรี จังหวัดปราจีนบุรี และเป็นที่ตั้งของสำนักปฏิบัติธรรมประจำจังหวัดปราจีนบุรี แห่งที่ 5

วัดป่ามะไฟตั้งวัด เมื่อ พ.ศ. 2368 ได้รับพระราชทานวิสุงคามสีมา เมื่อวันที่ 15 พฤษภาคม พ.ศ. 2518 เดิมชื่อ **วัดอุดมผล** ชาวบ้านเรียก **วัดนอก** เปลี่ยนชื่อมาเป็น "วัดป่ามะไฟ" เมื่อ พ.ศ. 2487 เมื่อพิจารณาจากหลักฐานขุดพบชิ้นส่วนพระพุทธรูปแกะสลักด้วยหินทราย ซึ่งสันนิษฐานว่าสร้างในสมัยพระเจ้าอู่ทอง ยังพบวิหารเล็กทรงเครื่องแต่หากพังเหลือเพียงกำแพง

แต่เดิมมีสภาพทรุดโทรม จนกระทั่ง พ.ศ. 2489 ในสมัยหลวงพ่อเส็งเป็นเจ้าอาวาส ท่านได้พัฒนาถาวรวัตถุอย่างต่อเนื่อง เช่น อุโบสถ วิหาร ศาลาการเปรียญ ฌาปนสถาน จนได้รับเลือกจากกรมการศาสนาให้เป็นวัดพัฒนาตัวอย่าง ในปี พ.ศ. 2520 และเป็นวัดพัฒนาตัวอย่างดีเด่น" ในปี พ.ศ. 2523

อาคารเสนาสะที่สำคัญ ได้แก่ อุโบสถ กว้าง 14 เมตร ยาว 63 เมตร สร้างเสร็จเมื่อ พ.ศ. 2531 ศาลาการเปรียญ กว้าง 15 เมตร ยาว 45 เมตร สร้างเสร็จเมื่อ พ.ศ. 2525 ศาลาธรรมสังเวช กว้าง 14 เมตร ยาว 37 เมตร สร้างเสร็จเมื่อ พ.ศ. 2510 วิหารสมเด็จพระพุฒาจารย์ (โต พรหมรังสี) กว้าง 10 เมตร ยาว 12 เมตร สร้างเสร็จเมื่อ พ.ศ. 2537 เจดีย์ธาตุ กว้าง 9 เมตร ยาว 9 เมตร สร้างเสร็จเมื่อ พ.ศ. 2547 และกุฎิกัมมัฏฐานกว้าง 4 เมตร ยาว 4 เมตร จำนวน 70 หลัง

อ้างอิง
-------

1. ↑  "วัดป่ามะไฟ". กระทรวงการท่องเที่ยวและกีฬา.[*ลิงก์เสีย*]
2. ↑  "วัดป่ามะไฟ" (PDF).
**วัดป่าเปอะ** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลท่าวังตาล อำเภอสารภี จังหวัดเชียงใหม่ อยู่ห่างจากแม่น้ำปิงมาทางตะวันออกประมาณ 300 เมตร อยู่ฝั่งตะวันตกของเวียงกุมกาม ปัจจุบันไม่พบร่องรอยโบราณสถาน บริเวณโดยรอบวัดเป็นเขตที่อยู่อาศัยของชุมชน มีที่ดินตั้งวัดเนื้อที่ 2 ไร่ 1 งาน 20 ตารางวา

วัดป่าเปอะสร้างขึ้นเมื่อ พ.ศ. 2204 ซึ่งมีประวัติเล่าว่า สร้างขึ้นโดยพระพรหม (พระที่ชื่อ พรหม) เมื่อได้เดินทางมาฉลองวัด ต้องอาบน้ำล้างโคลนตมที่เกิดจากระหว่างทางฝนตก ทำให้พื้นดินและทางเดินเปียกและลื่น มีแต่โคลนตม จึงได้ชื่อว่า "วัดป่าเปอะ" วัดรับพระราชทานวิสุงคามสีมา เมื่อวันที่ 22 สิงหาคม พ.ศ. 2557

อาคารเสนาสนะที่สำคัญ ได้แก่ วิหารทรงแบบพื้นเมือง ศาลาการเปรียญทรงพื้นเมืองไทยภาคเหนือ เป็นอาคารคอนกรีตเสริมเหล็กชั้นเดียวรูป ศาลาบำเพ็ญบุญชั้นเดียวทรงล้านนา กุฏิสงฆ์ 2 ชั้น รูปทรงล้านนา และอุโบสถ ปูชนียวัตถุที่สำคัญ ได้แก่ เจดีย์ พระพุทธรูปก่ออิฐถือปูน พระพุทธรูปก่ออิฐถือปูนรักปิดทอง และพระพุทธรูปหล่อด้วยทองลงรักปิดทอง

วัดป่าเปอะมีกิจกรรมที่สำคัญ ได้แก่ กิจกรรมตักบาตรวันคล้ายวันสวรรคตของพระบาทสมเด็จพระปกเกล้าเจ้าอยู่หัว ในวันที่ 30 พฤษภาคม ของทุกปี และยังมีประเพณีสรงน้ำพระธาตุ เดือน 5 เป็ง

อ้างอิง
-------

1. ↑  "วัดป่าเปอะ". พระสังฆาธิการ.
2. ↑  "วัดป่าเปอะ". ฐานข้อมูลแหล่งโบราณคดีที่สำคัญในประเทศไทย.
**เมซานี** เป็นสายพันธุ์กระบือ ในกลุ่มกระบือแม่น้ำ ซึ่งสามารถผลิตน้ำนมได้ เลี้ยงกันมากในอินเดียและปากีสถาน เมดิเตอร์เรเนียน รวมทั้งในยุโรปและแถบละตินอเมริกา ประเทศจีน

ลักษณะ
------

รูปร่างแข็งแรง หัวสั้น หน้าผากนูน เขาสั้น และบิดม้วนงอ ส่วนลำตัวจะลึกมาก ผิวหนังค่อนข้างดำ ขนยาว โครงสร้างใหญ่ เต้านมใหญ่กว่ากระบือปลักเหนียงที่หน้าอกยาน ปลอกหุ้มลิงก์หย่อนยานเหมือนโคซีบู ถุงอัณฑะก็หย่อนยานมากกว่ากระบือปลัก ให้นมมากและมีลักษณะเป็นกระบือนมเลี้ยงไว้เพื่อรีดนม ไม่ชอบลงแช่โคลน แต่จะชอบน้ำสะอาดมีขนาดใหญ่ 

ตัวผู้จะเป็นหนุ่มพร้อมขยายสายพันธุ์เมื่ออายุ 3 ปีครึ่งถึง 10 ปี ส่วนตัวเมียอายุระหว่าง 2-10 ปี ใช้เวลาอุ้มท้องประมาณ 310-315 วัน หลังจากเลี้ยงลูก 60-70 วัน ตัวเมียจะเป็นสัดพร้อมที่จะขยายเผ่า พันธุ์ได้อีกครั้ง

น้ำนมกระบือ
-----------

"น้ำนมกระบือ" มีโปรตีนสูงกว่านมโค 4.5 น้ำตาลแลคโตส 8 พลังงาน 110 แคลเซียมสูงกว่านมโค 58 เปอร์เซ็นต์ คอเรสเทอรอลน้อยกว่านมโค 34 เปอร์เซ็นต์ และสามารถผลิตชีสได้ปริมาณมากกว่าเมื่อเทียบกับนมโคในปริมาณที่เท่ากัน ทั้งนี้ การผลิตชีส 1 กก. จากนมโคต้องใช้นมจำนวน 8 กก. แต่ใช้นมกระบือเพียง 5 กก. เท่านั้น ส่วนการผลิตเนย 1 กก.จะใช้นมโค 14 กก. แต่ใช้นมกระบือเพียง 10 กก.

อ้างอิง
-------

* ควายเมซานีจากอินเดีย เลี้ยงใช้งานก็ได้ขายนมก็ดี
**วัดป่าเป้า** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ริมถนนมณีนพรัตน์ ในตำบลศรีภูมิ อำเภอเมืองเชียงใหม่ จังหวัดเชียงใหม่ มีที่ดินตั้งวัดเนื้อที่ 10 ไร่ 81 ตารางวา และเขตภายนอกกำแพงวัดเป็นเขตธรณีสงฆ์อีก 1 ไร่ 2 งาน 73 ตารางวา เป็นวัดไทใหญ่แห่งแรกของเชียงใหม่

วัดป่าเป้าตั้งวัดเมื่อ พ.ศ. 2429 โดยเมื่อ พ.ศ. 2426 หม่อมบัวไหล (แม่นางไหล) พระสนมเชื้อสายไทใหญ่ในพระเจ้าอินทวิชยานนท์ ได้นำชาวไทใหญ่พัฒนาพื้นที่คุ้มเก่า ซึ่งเป็นวังเก่าของพระเจ้ากือนาธรรมิกราช ตั้งเป็นวัด และเมื่อ พ.ศ. 2432 พระเจ้าอินทวิชยานนท์ ได้เป็นองค์ประธานสร้างเจดีย์และวิหารไม้ ศิลปะแบบไทใหญ่ วัดได้รับพระราชทานวิสุงคามสีมาเมื่อ พ.ศ. 2449

ภายในวัดป่าเป้ามีพระธาตุที่มีลักษณะแบบไทใหญ่ และพิพิธภัณฑ์ชาวเงี้ยว วัดเป็นที่ร่ำลือกันมากกับประเพณีงานปอยส่างลองที่เริ่มจัดเมื่อ พ.ศ. 2537 เป็นงานประเพณีปีใหม่ของชาวไทใหญ่ ช่วง 26–27 พฤษภาคมของทุกปี โดยภายในงานจะมีการจำลองวัฒนธรรมไทใหญ่ในรูปแบบต่าง ๆ เช่น การแต่งกาย การฟ้อนดาบ ฟ้อนโต ฟ้อนกิ่งกะหล่า การสาธิตการทำอาหาร เป็นต้น และยังมีโรงเรียนสอนภาษาไทใหญ่ให้แก่เด็ก ๆ ในละแวกนั้นอีกด้วย

อ้างอิง
-------

1. ↑  "รายงานทะเบียนวัดจังหวัดเชียงใหม่". สำนักงานพระพุทธศาสนาแห่งชาติ.
2. ↑  ""ป่าเป้า" วัดในวังเวียงเชียงใหม่ ศูนย์รวมใจไทใหญ่ แห่งแรกในไทย". เชียงใหม่นิวส์.
3. ↑  "วัดป่าเป้า". การท่องเที่ยวแห่งประเทศไทย (ททท.).
4. ↑  "วัด"ป่าเป้า-กู่เต้า"เชียงใหม่ ศูนย์รวมศรัทธาชาวไทใหญ่". เชียงใหม่นิวส์.

คอมมอนส์ มีภาพและสื่อเกี่ยวกับ:  
**วัดป่าเป้า**
**ช้างพลายมงคล** เป็นช้างพลายที่มีชื่อเสียงของเจ้าพระยาเทเวศร์วงศ์วิวัฒน์ (หม่อมราชวงศ์หลาน กุญชร)

ช้างพลายมงคล เป็นลูกช้างพลายที่พระเจ้าอินทวิชยานนท์ เจ้าผู้ครองนครเชียงใหม่ได้ส่งมาเป็นของขวัญถวายแด่ สมเด็จพระบรมโอรสาธิราช เจ้าฟ้ามหาวชิรุณหิศ เนื่องในพระราชพิธีโสกันต์ เมื่อ พ.ศ. 2433 พระบาทสมเด็จพระจุลจอมเกล้าเจ้าอยู่หัวโปรดเกล้าให้เจ้าพระยาเทเวศร์วงศ์วิวัฒน์ ซึ่งเป็นพระอภิบาลในเจ้าฟ้ามหาวชิรุณหิศ เป็นผู้ดูแลช้างนั้น

เจ้าพระยาเทเวศร์วงศ์วิวัฒน์ ได้นำช้างพลายมงคลมาเลี้ยงดูที่วังบ้านหม้อของท่าน มอบหมายให้ควาญช้างชื่อ ภู่ เป็นผู้ดูแล จนกระทั่งในปี พ.ศ. 2437 เจ้าฟ้ามหาวชิรุณหิศเสด็จทิวงคต เจ้าพระยาเทเวศร์วงศ์วิวัฒน์ก็ยังเป็นผู้ดูแลพลายมงคลสืบมา 

เจ้าพระยาเทเวศร์วงศ์วิวัฒน์ ซึ่งรับราชการกำกับดูแลกรมหมาดเล็ก กรมม้า และกรมมหรสพ ได้ฝึกหัดช้างพลายมงคลให้เล่นละครในคณะละครดึกดำบรรพ์ของท่าน ช้างพลายมงคลมีชื่อเลียงเป็นที่เลื่องลือถึงความแสนรู้ ในการเล่นบทช้างเอราวัณ ในโขนตอนหนุมานหักคอช้างเอราวัณ พลายมงคลจะถูกทาสีขาวทั้งตัว และติดหัวช้างปลอมสองข้าง ในการแสดงละครจะต้องถูกหนุมานหักคอกระดาษ พลายมงคลต้องแกล้งล้มทำทีเป็นตาย และสามารถแสดงได้สมบทบาท เป็นที่ชื่นชอบของคนดู

ในปี พ.ศ. 2442 พลายมงคลเกิดตกมันและทำร้ายผู้คนที่มาแหย่ ครั้งหนึ่งถึงกับอาละวาดทำร้ายตาภู่ ควาญช้างประจำตัวเสียชีวิต พลายมงคลต้องถูกลงโทษนำไปเป็นช้างใช้งานในกรมสุขาภิบาล ในพระเจ้าบรมวงศ์เธอ พระองค์เจ้ากฤษดาภินิหาร กรมพระนเรศร์วรฤทธิ์ มีหน้าที่ใช้แรงงานบดถนน ในการก่อสร้างถนนราชดำเนิน

ต่อมาเจ้าพระยาเทเวศร์วงศ์วิวัฒน์ ได้ขอประทานช้างพลายมงคลคืน เพื่อนำไปถวายเจ้าอินทวโรรสสุริยวงศ์ พระโอรสของพระเจ้าอินทวิชยานนท์ เพื่อนำกลับไปเลี้ยงดูที่บ้านเกิด แต่ช้างพลายมงคลได้ล้มเสียกลางทาง จากการตกน้ำเพราะไปใกล้ตลิ่งเพื่อจะเล่นหรือหาของทานไม่ทราบแน่ชัดทำให้ดินถล่มตกลงไปในแม่น้ำปิง ที่จังหวัดตาก ก่อนจะเดินทางไปถึงเชียงใหม่

อ้างอิง
-------

* ศรัณย์ ทองปาน. *ช ช้าง กับ ฅ ฅน*. กรุงเทพ : สำนักพิมพ์สารคดี, พ.ศ. 2550. หน้า หน้าที่. ISBN 974-484-215-6

* คึกฤทธิ์ ปราโมช, หม่อมราชวงศ์. *ช้างในชีวิตของผม*. กรุงเทพ : สำนักพิมพ์ดอกหญ้า 2000, พ.ศ. 2549. 112 หน้า. หน้า หน้าที่. ISBN 974-690-514-7

* โกวิท ตั้งตรงจิตร. *เรียงร้อยรอยอดีต, ยศช้าง ขุนนาง พระ มหัศจรรย์วัด เวียง วัง*. กรุงเทพ : สำนักพิมพ์ชมรมเด็ก, พ.ศ. 2549. 272 หน้า. หน้า หน้าที่. ISBN 974-298-755-6
* บุญเหลือ เทพยสุวรรณ, หม่อมหลวง, *เรื่องของช้างพลายมงคลผู้อาภัพ*, องค์การค้าของคุรุสภา, 2543, 74 หน้า, ISBN 974-222-409-9
**สุมิตรา สุจริตกุล** เป็นนางข้าหลวงในรัชกาลที่ 6 และเป็นนักดนตรีที่มีชื่อเสียง เกิดเมื่อวันที่ 3 มกราคม พ.ศ. 2450 ที่บ้านบนฝั่งแม่น้ำเจ้าพระยาระหว่างวัดระฆังกับโรงพยาบาลศิริราช ปัจจุบันคือ บริษัทเรือของคุณหญิงสุภัทรา สิงหลกะ ผู้เป็นน้องสาว เป็นบุตรของพระยาราชมนตรี (สง่า สิงหลกะ) กับเจ้าบุญปั่น สิงหลกะ เมื่ออายุได้ 9 ปี เข้าเรียนที่โรงเรียนเซนต์โยเซฟคอนแวนต์ ได้เริ่มเรียนเปียโนเพลงฝรั่งจากมาดามมากาเร็ต เมื่ออายุได้ 13 ปี ได้ไปเรียนเปียโนเพลงไทยจากเจ้าบัวชุ่ม ณ เชียงใหม่ ต่อมา บิดาได้พามาถวายตัวต่อรัชกาลที่ ๖ และอยู่ในพระอุปถัมภ์ของพระสุจริตสุดา ขณะอายุได้ 16 ปี ได้เริ่มเล่นเปียโนถวายพระบาทสมเด็จพระมงกุฎเกล้าเจ้าอยู่หัวตั้งแต่นั้นมา พระสุจริตสุดา ได้หาครูมาสอนเพิ่มเติมให้หลายคน คือ พระยาสาครสงคราม (สุริเยศ อมาตยกุล) หลวงชาญเชิงระนาด พระสรรเพลงสรวง (บัว กมลวาทิน) และจางวางทั่ว พาทยโกศล

หลังจากพระบาทสมเด็จพระมงกุฎเกล้าเจ้าอยู่หัวเสร็จสวรรคต ท่านยังอยู่ในพระอุปการะของพระสุจริตสุดา จน พ.ศ. 2469 ได้ตั้งวงดนตรีหญิงชื่อ วงดนตรีนารีศรีสุมิตร ได้อัดแผ่นเสียงเพลงพระราชนิพนธ์ใน พระบาทสมเด็จพระมงกุฎเกล้าเจ้าอยู่หัว ได้แก่ เพลงตับในเรื่องวิวาห์พระสมุทร คือ เพลงโยนดาบ จีนหน้าเรือ สามเส้า ปี่แก้วน้อย ตะนาวแปลง เพลงจากเรื่องพระยาราชวังสัน คือ เพลงพระอาทิตย์ชิงดวง และเพลงพญาโศก และเป็นครั้งแรกที่มีการบันทึกแผ่นเสียงเพลงพญาโศกด้วยการเดี่ยวเปียโน เมื่อ พ.ศ. 2470

สุมิตราได้สมรสกับ นายสุทัศน์ สุจริตกุล มหาดเล็กในพระบาทสมเด็จพระปกเกล้าเจ้าอยู่หัวและเป็นที่ นายฉันหุ้มแพร ในพระบาทสมเด็จพระเจ้าอยู่หัวอานันทมหิดล มีบุตรธิดาด้วยกันรวม ๗ คน เมื่อสามีถึงแก่กรรมแล้ว ท่านต้องสอนเปียโน เลี้ยงลูกมาตั้งแต่บัดนั้น ขายที่ดินส่งลูกเรียนหนังสือ ซื้อเปียโนด้วยเงินผ่อน จนมีไว้ในบ้านถึง 3 เครื่อง ตั้งแยกกันไว้ 3 ห้องมีศิษย์มาเรียนพร้อมกัน 3 คน ท่านก็วิ่งรอกสอน 3 ห้องพร้อมกัน ได้เงินค่าสอนชั่วโมงละ 30 บาท สอน 3 ชั่วโมง ได้เงิน 90 บาท แต่ต้องเสีย 100 บาท ให้ลูกสาวไปเรียนเปียโนกับฝรั่งที่มาสอนให้เพียงชั่วโมงเดียว ด้วยความหวังว่าลูกของท่านจะได้เป็นนักเปียโนที่ดีกว่ามารดา และท่านก็ได้สมใจของท่าน ลูกของท่านสำเร็จการศึกษาทั้งภายในและนอกประเทศและทุกคนประสบความสำเร็จในชีวิตครอบครัว

คุณสุมิตรา อยู่กับบุตรีคนสุดท้องชื่อ อาจารย์ชวลิดา เครือสิงห์( สุจริตกุล) หรือครูหมู ซึ่งเป็นครูสอนเปียโนอยู่ที่ โรงเรียนดนตรีสยามกลการได้ถ่ายทอดความสามารถจากมารดามาไว้อย่างครบครัน ท่านเคยได้รับพระราชทานเงินเลี้ยงชีพจากสมเด็จพระครีนครินทราบรมราชชนนี และ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ท่านถึงแก่กรรมเมื่อวันที่ 8 สิงหาคม พ.ศ. 2529 รวมอายุได้ 79 ปี

อ้างอิง
-------

```
* 



```